b'\n_START_ARTICLE_\nMus\xc3\xa9e national de la Marine\n_START_PARAGRAPH_\nMus\xc3\xa9e national de la Marine, Ranskan merimuseo, on saanut alkunsa maata vuosina 1715\xe2\x80\x931774 hallinneen kuningas Ludvig XV:n lahjoittamasta kokoelmasta. Museon pysyv\xc3\xa4 toiminta ja n\xc3\xa4yttely sijaitsee Palais de Chaillot\xe2\x80\x99n tiloissa Seinen rannalla Pariisin 16. arrondissementissa vastap\xc3\xa4\xc3\xa4t\xc3\xa4 Eiffel-tornia, mutta museon kokoelmia on sijoitettu my\xc3\xb6s muihin satamakaupunkeihin: Brestiin, Port-Louisiin, Rochefortiin, Touloniin ja Saint-Tropeziin._NEWLINE_Mus\xc3\xa9e national de la Marinessa on p\xc3\xa4\xc3\xa4s\xc3\xa4\xc3\xa4nt\xc3\xb6isesti esill\xc3\xa4 eri aikakausien laivojen pienoismalleja. Museossa on esill\xc3\xa4 my\xc3\xb6s navigoinnissa k\xc3\xa4ytettyj\xc3\xa4 laitteita sek\xc3\xa4 merenkulkuun liittyvi\xc3\xa4 maalauksia, veistoksia ja muita taideteoksia._NEWLINE_Meritaisteluista ja merenkulun keskeisist\xc3\xa4 tapahtumista on esill\xc3\xa4 useita suurikokoisia maalauksia. Yksi osasto on omistettu laivaston k\xc3\xa4ytt\xc3\xa4mille aseille ja merisotilaiden univormuille.'